Es Argauerdüütsch im eigentliche Sinn vom Wort gits nöd. Des het historischi Gründ. De Kanton Aargau isch bi sinere Gründig im 1803 us verschidnige Territorie, wo jewils ihri eigeni Gschicht hei kha, zämmegfüegt worde. Au di kulturell bedütendi Brünig-Napf-Rüüs-Linie lauft zmitz durch de hütig Aargau. Im ganzen Aargau wird Hochalemannisch gredt. Z unterscheide isch d Sprooch im Weschtaargau vo de Schprooch im Oschtaargau bsunders im è- un em ä-Lut. So seit me im Weschte vo de Rüüs Schtäärn, Bäärg u schtäärbe, öschtlich vo de Rüüs ehnder Schtèèrn, Bèèrg u schtèèrbe. Im Oschtaargau, bsunders in de ehemolige Grafschaft Bade isch d Nöchi zum Züritütsch und im Weschte zum Bärndütsch offesichtlich. S Fricktal het sich sprochlich immer ehnder gäge Basel orientiirt und s Freiamt gäge Lozärn und Zug.